
1 ကဆါ ယဟိဝၩစံၭ လၧအံဒၧၫ့ အဂဲးအကၠီၪ့ ဘဲၫယီၩ, ပနါဂၧၫ့ ဆၧအပရၧၫ့ လၧယဟိဝၩတၭ, ဆၧအၪ့မၧၫ့လၩ့ အၥီၫ့လဂၩ လၧၦဆၨၩလဖၪ အကျၩနီၪ, ဂဲထုၪ့ဘီၪ, မွဲပဂဲထုၪ့ၡီၩ့ ထၫ့ဒၩ အဝ့ၫ လၧဆၧဒုၭၥုၭ အဖၧၩ့ ဆံၭ. 2 ယိခွါ, ယအီၪက့ၪဆံၭနၧၩ လၧၦဆၨၩလဖၪ အကျၩ, ဆၧမၩကြၩ့ထမးနၧၩ ဒိၪမၬလီၫ. 3 နၥၭထၪ့ထီၫနီၪ အၪ့လီၫန့နၧၩ, နဝ့ၫဒၪ လၧအအီၪဝ့ၫ လၧလိးအိၩဖၧၩ့, လၧအအီၪအလးနီၪ အီၪလၧဆၧထၪ့ထီၫ, လၧအစံၭ လၧအၥၭဖၧၩ့, မွဲပလၫ မိဒုၭဂဲၫလၩ့ယၧၩ လၧဂၪ့ခိၪ အဖၫ့ခိၪ လဂၩလဲၪနီၪ, လဂၩဧ့, 4 န အ့ၪယူၩထၪ့ ဘဲၫလံၬကျီၫ့ကျီၫ့ အၥိၭတၭ, နအီၪက့ၪ နၥွံၫ လၧၡၪလဖၪ အကျၩ လါနၫ့တၭ, ယမိဆိၬလၩ့န့ခွံၬ နၧၩ ထီးနီၪ, ယဟိဝၩ စံၭဝ့ၫဒၪ. 5 ၦအၪ့ဂူၪဆၧ အ့ၪဂဲၫ လၧနအီၪ. ထမျၬ အ့ၪဂဲၫ လၧမုနၩလခီၫတၭ, (နမိဂၭဂီၩ့ ဆံၭဒိၪလဲၪ.) မိအၪ့ဂူၪဆၧ ထီးအလၧၫ့ လၧအဂးဒၪဝ့ၫနီၪ, မွဲအ့ၬဧၪ. ၦအၪ့ထုၫ့ကီၪ့ စဘံၭၥၪလဖၪ အ့ၪဂဲၫ လၧနအီၪတၭ, မိအီၪက့ၪလၩ့ထး ဆၧၥၪလဖၪ အီၪပြံၩပြၩ လနၩ့, မွဲအ့ၬဧၪ. 6 စအံစီၫ အဆၧဘၪ ဆၧအၪ့ဎၬယိဝ့ၫ ဆံၭအၪလဲၪ! အဆၧအီၪၥူၪအလးနီၪ ဆၧအၪ့ဎၬန့ဝ့ၫ ဆံၭအၪလဲၪ. 7 ကယဲ ၦလၧနအုၩ့လၩ့ဆၧ လၧအဝ့ၫနီၪ နၫ့ထၪ့နၧၩ လၧခး အနဲၩ့ထံၭ, ၦလၧအအီၪဘၪလိၬ အိၭလိၬ လၧနၧၩလဖၪနီၪ, အၪ့လီၫန့နၧၩတၭ; မၩနၧၩ့နၧၩလီၫ. ၦလၧအအၪ့ နကိၪနီၪ အီၪက့ၪ နိၪဆ့ၭ လၧနဖၫ့လၬလီၫ. ဆၧကိၪ့ဆၧဖၭနီၪ အီၪလၧအဖၧၩ့ အ့ၬ. 8 ယဟိဝၩ စံၭဝ့ၫဒၪ, ဆၧလၧမုလနံၩနီၪ, ယမိမၩဂၭဂီၩ့ ၦကိၪ့ဆၧၥ့ၪ လၧအံဒၧၫ့ အဖၧၩ့, ဒဲၦနၪဆၧၥ့ၪ လၧစအံစီၫ အခိၪလီၩ့ အလီၩ့, မွဲအ့ၬဧၪ. 9 တံမၫ့ဧ့! နၡၩ အဆီၪ့လဖၪ မိၥၭမဲၪဆၧ, ဘဲၫၥိၭ ကယဲ ၦလၧစအံစီၫ အခိၪလီၩ့ အလီၩ့နီၪ မိဘၪ ဆၧမၩၥံၫဝ့ၫလီၫ. 10 လၧနမၩအၧၩ့ နထၧၫ့ဖုဝဲ စယၫကူၭ အကၠီၩ့နီၪ, ဆၧမ့ၬမဲ မိချုၬဘံၭနၧၩတၭ, နမိဘၪ ဆၧဒၪ့ထ့ၬခွံၬနၧၩ လၩ့ဆိၩလၩ့ကၠၪလီၫ. 11 မုလနံၩ လၧနဆၧၫ့ထုၪ့ လၧဝါလခီၫ, မုလနံၩ လၧၦလခီၫဘၩ့မုးဖိၪ အၪ့မၧၫ့ကဲၪဎီး အၡၩၥုၭမုတၭ, ၦလခီၫဘၩ့မုးဖိၪ လ့ၩနုၬ လၧအတရၫ့ အဖၧၩ့ ဒဲဖၭဆၧ လၧယရုစလံၫ့ အဂးနီၪ, မွဲနၧၩ ဒၪလ့ၬ ဘဲၫ ၦလဂၩ လၧအကျၩ အၥိၭနီၪလီၫ. 12 လၧနထၧၫ့ဖုဝဲ အမုလနံၩနီၪ, မုလနံၩ လၧဆၧအီၪက့ၪဝ့ၫ ဘဲၫၦလခီၫဘၩ့မုးဖိၪ အၥိၭ, နယိဖၧၩ့ဘၪအ့ၬ. မုလနံၩ လၧအထီၩ့ လၧဆၧဂၭဂီၩ့နီၪ နဂ့ၩ ၥၭထိၬ လၧစယုဒၫ အဖၫ့ခိၪအ့ၬ. လၧဆၧခိဆၧဝီၩ အဖၫ့ခိၪနီၪ နဂ့ၩ အီၪက့ၪဒိၪ နနိၭ အ့ၬ. 13 လၧအဆၧၡၪ့ဆၧနၭ အမုလနံၩနီၪ, နဂ့ၩ လ့ၩနုၬ လၧယၡၩခမျၧး အတရၫ့ အဖၧၩ့အ့ၬ. တၭ လၧအဆၧၡၪ့ဆၧနၭ အမုလနံၩနီၪ နဂ့ၩ ယိဖၧၩ့ အဆၧခိဆၧဝီၩအ့ၬ. ဒဲလၧအဆၧၡၪ့ဆၧနၭ အမုလနံၩနီၪ, နဂ့ၩ ဖီၪ့န့ အစူၪလးခၪ့ခိၪအ့ၬ. 14 နဂ့ၩ ဆၧၫ့ထုၪ့ လၧဖၧၩ့ၥၭထဲၩ့ဖၫ့ ဘဲၫၥိၭ နမိဒၪ့ထ့ၬခွံၬ ၦလၧအဖီၩ့ဖျ့ၭဆၧအ့ၬ. ဒဲအၡၩ လၧအအီၪလၩ့ထး လၧအဆၧၡၪ့ဆၧနၭ အမုလနံၩနီၪ နဂ့ၩ ဖ့ၪလၫ့ခွံၬ အဝ့ၫၥံၪအ့ၬ. 15 အဂဲးဘဲၫယီၩ ယဟိဝၩ အမုလနံၩ အီၪဘူၭ လၧၦဆၨၩ ထီးအလူၬလီၫ. ဘဲၫနမၩဆၧ အၥိၭနီၪ ဆၧမိမၩ နၧၩလီၫ. နမၩဆၧနီၪ မိဘၪကဒၩထဲၩ့ လၧနခိၪဎွံၪဒၪ နဝ့ၫ အလီၩ့လီၫ. 16 အဂဲးဘဲၫယီၩ ဘဲၫနၥံၪ အီၩဆၧ လၧယခိၪလီၩ့ဆံၫ့ဎံၪ အလီၩ့ အၥိၭနီၪ, ၦကိၭဆၨၩဒ့ၭ မိအီၩဆၧ လထံၪဎးလီၫ. မွဲတၡါ, မိအီၩဆၧတၭ, မိယုလၩ့ဝ့ၫတၭ, မိအီၪ ဘဲၫအလအီၪဘၪ အၥိၭနီၪလီၫ. 17 အ့ၪမွဲ ၦလၧအဖီၩ့ဖျ့ၭဆၧ မိအီၪ လၧခိၪလီၩ့ ဇံအိၫ့ အလီၩ့တၭ, မိကဲၪထၪ့ အလးဆံၫ့ဎံၪတၭ, စယၫကူၭ အၡၩဂံၪ့ဖိၪ မိန့ဘၪ အဆၧန့ၥၫလီၫ. 18 စယၫကူၭအဂံၪ့ မိကဲၪထၪ့ မ့ၪ, ဒဲစယိၥၭအဂံၪ့ မိကဲၪထၪ့ မ့ၪလၪ, ဒဲစအံစီၫအဂံၪ့ မိကဲၪထၪ့ လီထိၭနၫတၭ, ဆၧမိဆူၭခဲၩထၪ့ အဝ့ၫၥံၪ, ဒဲအၪ့ခွံၬ အဝ့ၫၥံၪ, ထီးဆၧအီၪလၩ့ထး လၧစအံစီၫ အဂံၪ့ဖၧၩ့ နးမံၩ့အ့ၬ. အဂဲးဘဲၫယီၩ ယဟိဝၩ ချဲၩ့ယူၭ ဆၧယူၭ. 19 ၦလၧမုခံၫ့နီၪ မိမၩန့ စအံစီၫ အခိၪလီၩ့, ဒဲၦလၧဆၧဒၩဖၧၩ့နီၪ, ၦဖလံၡၫဖိၪတၭ, မိမၩန့ စအံဖြံၫ့ အခး, စမ့ရအၫ အခးလီၫ. တၭ စဘံၪ့ယမံၫ့ မိမၩန့ ဂံလအၭ; 20 တၭ ၦအံၫစရ့လၭဖိၪ အၡၩခမျၧး လၧအကဲၪဎီး လၧၦကၫနအၫ့ဖိၪ အကျၩ ဖိးလၧဇရၫဖၭ ဒဲၦယရုစလံၫ့ဖိၪ လၧအကဲၪဎီး လၧဇ့ၭဖရၭ အဖၧၩ့လဖၪနီၪ မိမၩန့ ဒိၩ့လဖၪ လၧမုခံၫ့လခီၫလီၫ. 21 ဆၧထိးထဲၩ့တၩ့ထဲၩ့လဖၪ မိဂဲၫထၪ့ လၧခိၪလီၩ့ ဇံအိၫ့ အလီၩ့, ဘဲၫၥိၭ အမိစ့ၩရၫ့ စအံစီၫ အခိၪလီၩ့တၭ, ဘၩ့ၥံၪမုးၥံၪနီၪ မိကဲၪထၪ့ ယဟိဝၩ အဆၧလီၫ.